Oficiālais Vēstnesis L 091 , 30/03/2004 Lpp. 0058 - 0059



Komisijas Lēmums (2004. gada 26. marts), ar ko Austrālijai un Jaunzēlandei piešķir pagaidu piekļuvi mutes un nagu sērgas vīrusa antigēnu Kopienas rezervēm (izziņots ar dokumenta numuru C(2004) 967) (Dokuments attiecas uz EEZ) (2004/288/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 2003. gada 29. septembra Direktīvu 2003/85/EK par Kopienas pasākumiem mutes un nagu sērgas kontrolei, ar ko atceļ Direktīvu 85/511/EEK un Lēmumus 89/531/EEK, un 91/665/EEK, un aizstāj Direktīvu 92/46/EEK [1], un jo īpaši tās 83. panta 3. punktu, tā kā: (1) Saskaņā ar Padomes 1991. gada 11. decembra Lēmumu 91/666/EEK, ar ko izveido Kopienas rezerves mutes un nagu sērgas vakcīnām [2], ir izveidoti antigēnu krājumi ātrai vakcīnu pagatavošanai pret mutes un nagu sērgu. (2) Austrālija un Jaunzēlande līdz savu mutes un nagu sērgas vīrusa antigēnu rezervju sagatavošanai ir lūgušas Kopienai pagaidu palīdzību, ja mutes un nagu sērgas uzliesmojuma gadījumā veic ārkārtas vakcināciju. (3) Austrālijas un Jaunzēlandes kompetentās iestādes sniegušas informāciju par savu riska novērtējumu un aplēses par antigēnu daudzumiem un apakštipiem, kas vajadzīgi to ārkārtas rīcības plānu ietvaros. (4) Izvērtējot Austrālijas un Jaunzēlandes iestāžu lūgumu un ņemot vērā Kopienas rezervēs uzglabāto antigēnu daudzumu un apakštipu iespējas un pieejamību, lūgto palīdzību iespējams sniegt, neapdraudot Kopienas ārkārtas rīcības pasākumus. (5) Austrālijai un Jaunzēlandei jāpiešķir pagaidu piekļuve Kopienas antigēnu rezervēm saistībā ar dažiem nosacījumiem. (6) Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu, IR PIEŅĒMUSI ŠO LĒMUMU. 1. pants Austrālijai un Jaunzēlandei piešķir pagaidu piekļuvi Kopienas antigēnu rezervēm vakcīnu pagatavošanai pret mutes un nagu sērgu ar šādiem nosacījumiem: 1) piekļuvi piešķir līdz 2004. gada 31. decembrim kā aizņēmuma tiesības maksimāli līdz 500000 liellopu devām ekvivalentu vakcīnu katrai no šīm abām valstīm, tā lai tās abām valstīm kopā nepārsniegtu 50 % no katra antigēna pastāvošajiem krājumiem Kopienas rezervēs; 2) Komisija atkarībā no Austrālijas vai Jaunzēlandes kompetento iestāžu rakstiskā pieprasījumā norādītās specifikācijas tūlīt organizē steidzamu vai tūlītēju attiecīgo antigēnu pagatavošanu un vakcīnu ražošanu, iepildīšanu pudelēs, marķēšanu un piegādi atbilstoši tās līgumam ar ražotāju; 3) Komisija veic pasākumus, lai nodrošinātu, ka 2. punktā minētajā gadījumā Austrālijas vai Jaunzēlandes kompetentās iestādes, kas pieprasīja vakcīnu pagatavošanu no Kopienas rezervēs uzglabātajiem antigēniem, attiecīgās proporcijās segtu izmaksas par šādām darbībām: a) antigēnu nogādāšana no uzglabāšanas vietas uz ražotāja uzņēmumu; b) vakcīnu pagatavošana un ražošana, ieskaitot jebkādas papildu testēšanas, kas var izrādīties vajadzīgas; c) vakcīnu iepildīšana pudelēs un marķēšana un to transportēšana uz norādīto piegādes vietu; d) visu izlietoto antigēnu daudzumu nekavējoša aizstāšana ar vismaz tādas pašas kvalitātes un izcelsmes antigēniem. 2. pants Šis lēmums ir adresēts dalībvalstīm. Briselē, 2004. gada 26. martā Komisijas vārdā — Komisijas loceklis David Byrne [1] OV L 306, 22.11.2003., 1. lpp. [2] OV L 368, 31.12.1991., 21. lpp. Lēmumā jaunākie grozījumi izdarīti ar Regulu (EK) Nr. 807/2003 (OV L 122, 16.5.2003., 36. lpp.). --------------------------------------------------